อิ่มอกอิ่มใจ “เทคโนเมดิคัล” ขาย IPO หมดเกลี้ยง พร้อมเทรด mai 31ส.ค.นี้
อิ่มอกอิ่มใจ “เทคโนเมดิคัล” หรือ TM ผู้ประกอบธุรกิจนำเข้าและเป็นตัวแทนจำหน่ายเครื่องมือแพทย์และอุปกรณ์ทางการแพทย์ และวัสดุสิ้นเปลืองที่ใช้ในการแพทย์ ขาย IPO จำนวน 80 ล้านหุ้นหมดเกลี้ยง พร้อมเทรด mai 31ส.ค.นี้ โดยมี บริษัท แอสเซท โปร แมเนจเม้นท์ จำกัด เป็นที่ปรึกษาทางการเงิน
25 ส.ค. 2559

นางสุนทรี จรรโลงบุตร ประธานเจ้าหน้าที่บริหาร บริษัทเทคโนเมดิคัล จำกัด (มหาชน) หรือ TM เปิดเผยว่า บริษัทประสบความสำเร็จเป็นอย่างยิ่งในการเสนอขายหุ้น IPO โดยได้รับการตอบรับที่ดีจากนักลงทุน ซึ่งหลังจากการระดมทุนในครั้งนี้จะช่วยให้บริษัทสามารถขยายตลาดเพื่อรองรับความต้องการอุปกรณ์ และเครื่องมือแพทย์ที่มากขึ้น
ทั้งนี้ บริษัทเป็นผู้ประกอบธุรกิจนำเข้าและเป็นตัวแทนจำหน่ายเครื่องมือแพทย์และอุปกรณ์ทางการแพทย์จากต่างประเทศภายใต้แบรนด์ของผู้ผลิตรวม 26 ราย จาก 12 ประเทศ เพื่อจัดจำหน่ายให้กับสถานพยาบาลชั้นนำในประเทศ ทั้งโรงพยาบาลรัฐบาล โรงพยาบาลเอกชน และคลินิกในประเทศไทย
โดยรายได้หลักมาจากการเป็นตัวแทนจำหน่าย ซึ่งสามารถแบ่งผลิตภัณฑ์ที่บริษัทจัดจำหน่ายออกเป็น 4 กลุ่มหลัก ได้แก่ 1.อุปกรณ์ทางการแพทย์และวัสดุสิ้นเปลืองที่ใช้ในห้องผ่าตัด 2.อุปกรณ์ทางการแพทย์สิ้นเปลืองที่ใช้ในหน่วยจ่ายกลางของโรงพยาบาล 3.อุปกรณ์ทางการแพทย์และวัสดุสิ้นเปลืองที่ใช้ในห้องปฏิบัติการ และธนาคารเลือด และ 4.อุปกรณ์และเครื่องมือแพทย์เฉพาะทางเกี่ยวกับการผ่าตัดหัวใจ และเครื่องมือผ่าตัดทั่วไป
“หลังจากการระดมทุนครั้งนี้บริษัทฯจะเดินหน้าดำเนินธุรกิจตามแผนงานที่ได้วางไว้ เพื่อสร้างผลประกอบการที่ดี และขยายโอกาสในการขยายธุรกิจในอนาคตอีกด้วย” นางสุนทรี
ด้านนายเสกสรรค์ ธโนปจัย ประธานเจ้าหน้าที่บริหาร บริษัท แอสเซท โปร แมเนจเม้นท์ จำกัด (APM) ในฐานะที่ปรึกษาทางการเงินของ TM เปิดเผยว่า การเสนอขายหุ้นสามัญเพิ่มทุนแก่ประชาชนเป็นครั้งแรก (IPO) ของ TM ในระหว่างวันที่ 22-24 ส.ค.59 ได้รับการตอบรับที่ดีจากนักลงทุนทั่วประเทศ โดยมีผู้สนใจเข้าจองซื้อหุ้น IPO เกินกว่าจำนวนที่เสนอขาย 80 ล้านหุ้น มูลค่าที่ตราไว้ 0.50 บาท
ทั้งนี้ ในฐานะที่ปรึกษาทางการเงินมั่นใจว่าพื้นฐานธุรกิจที่แข็งแกร่ง และด้วยองค์ประกอบของบริษัทที่มีความเชี่ยวชาญ มีประสบการณ์ในการนำเข้าและจำหน่ายเครื่องมือแพทย์ และอุปกรณ์ทางการแพทย์แบรนด์ชั้นนำจากต่างประเทศ ซึ่งเป็นธุรกิจที่มีโอกาสการขยายตัวตามความต้องการที่เพิ่มสูงขึ้นในอนาคต
โดยบริษัทมีผลการดำเนินงานที่เติบโตอย่างต่อเนื่อง ซึ่งมีรายได้จากการขายสินค้าของบริษัทฯในช่วง 3 ปีย้อนหลัง ตั้งแต่ปี 56-58 เท่ากับ 361.10 ล้านบาท 403.81 และล้านบาท 510.81 ล้านบาท ตามลำดับ  และสำหรับงวด 6 เดือนแรกของปี 59 มีรายได้จากการขายเท่ากับ 269.95 ล้านบาท โดย TM จะเข้าซื้อขายในตลาดหลักทรัพย์ เอ็ม เอ ไอ ในวันที่ 31 ส.ค.59 คาดว่าจะได้รับการตอบรับที่ดีจากนักลงทุนอย่างต่อเนื่อง
“การเปิดจองหุ้น TM ใน 3 วันที่ผ่านมาได้รับกระแสตอบรับที่ดีมากจากนักลงทุนทั่วประเทศ ที่เข้าจองซื้อหุ้นจนล้น ซึ่งก็เป็นเพราะความมั่นใจต่อพื้นฐานบริษัทที่แข็งแกร่ง และการเติบโตที่ชัดเจนในอนาคต รวมถึงรายได้ที่เติบโตขึ้นอย่างต่อเนื่อง ทำให้เรามั่นใจว่าในการเทรดวันแรกจะมีกระแสตอบรับที่ดี และนักลงทุนจะให้ความสนใจหุ้นของ TM อย่างแน่นนอน“ นายเสกสรรค์ กล่าว
ส่วนนายวิชา โตมานะ กรรมการผู้จัดการ สายงานวาณิชธนกิจ บล.ฟิลลิป (ประเทศไทย) ในฐานะผู้จัดจำหน่าย และรับประกันการจำหน่ายหุ้น TM เปิดเผยว่า การเสนอขายหุ้นของ TM ในวันที่ 22-24 ส.ค.ได้จัดสรรหุ้นให้กับนักลงทุนที่สนใจจองซื้อจำนวน 3,085 ราย ซึ่งราคาที่เสนอขาย 3.00 บาท/หุ้น มีส่วนลดให้กับนักลงทุนราว 48% ขณะที่นักลงทุนที่ไม่ได้รับการจัดสรรหุ้นยังมีโอกาสที่ดีในการเข้าไปซื้อหุ้นเพื่อลงทุนได้ทั้งในระยะกลางและระยะยาวในตลาดหลักทรัพย์ เอ็ม เอ ไอ ต่อไป
“จากราคาไอพีโอที่ 3 บาท และจำนวนหุ้นที่เสนอขาย 80 ล้านหุ้น มีความเหมาะสม ที่สำคัญมีส่วนลดให้กับนักลงทุนอีกด้วย เพราะราคาดังกล่าวคิดเป็น P/E ที่ 33 เท่าถูกกว่าค่าเฉลี่ย P/E ของตลาดหลักทรัพย์ เอ็ม เอ ไอที่ 63 เท่า หรือให้ส่วนลดกับนักลงทุน 48% ส่งผลให้นักลงทุนสนใจเข้าจองซื้อหุ้นจนล้นในการเปิดจองเมื่อ 3 วันที่ผ่านมา”นายวิชา กล่าว